Tronkstraf ná man hom as weermagsoldaat voordoen(Argieffoto) ’n Man is vandeesweek vyf jaar tronkstraf opgelê nadat hy hom verlede jaar as ’n soldaat van die Suid-Afrikaanse Nasionale Weermag (SANW) voorgedoen het. Kol. Ronald Maseko, woordvoerder van die SANW, het in ’n verklaring gesê Irvin Thapelo Mokgosi is in Mei verlede jaar in Pretoria in hegtenis geneem nadat hy in die besit van ’n weermaguniform met die kenmerkende embleme betrap is. Die besit van só ’n uniform is ’n strafbare oortreding. Volgens Maseko het Mokgosi boonop Donderdag versuim om in ’n hof te verskyn waarna sy regsverteenwoordiger namens hom skuldig gepleit het op die aanklagte teen hom. Die regsverteenwoordiger het ook ’n pleitooreenkoms met die staatsaanklaer aangegaan en die beskuldige is gevolglik tot vyf jaar tronkstraf gevonnis. Mokgosi is ook onbevoeg bevind om ’n vuurwapen te besit ingevolge die Wet op die Beheer van Vuurwapens, het Maseko gesê. Genl. Solly Shoke, hoof van die weermag, het die vonnis verwelkom. Shoke het beklemtoon die dra van ’n SANW-uniform of enige militêre toebehore is ’n strafbare oortreding indien jy nie ’n lid van die SANW is nie.